Papersnake/gushiwen huggingface dataset:
闻临淄公薨
梅尧臣（宋代）

至和癸巳十二月兮，友人语我火犯房。
芒射钩钤而拂上相兮，火非弼臣谁可当。
昨日闻太宰悟天道而畏忌兮，归卧其第三拜章。
太宰既不得请而赐黄金百两以为寿兮，谏官御史犹击强。
明年孟陬临淄公梦兮，果然邦国桡栋梁。
岂无神医善药以起疾兮，固知禀命有短长。
公自十三岁而先帝兮，谓肖九龄宜相唐。
後由石渠凤阁禁林以登枢兮，俄佩相印居庙堂。
出入藩辅留守两都兮，其民咏歌盈康庄。
官为喉舌勋爵一品兮，经筵讲义尊萧匡。
年逾顺耳不为夭兮，文字百卷存缣箱。
子孙侁侁同雁行，二女贵婿富与杨。
未知归葬何土乡，临川松柏安可忘。
我为故吏摧肝肠，洒泪作雨春悲凉。
精魄其归於天乎，必为星宿还高张。
骨肌其归於土乎，必为蕙芷不灭香。
墓碑墓铭谁能尽其美，我为欲传万古须欧阳。
同京口余文圻登蒜山憩清宁道院时春尽日 其二
沈德潜（清代）

峰颠突兀睇无垠，吴楚苍茫几点尘。天地本来成逆旅，江山从古属闲身。

松门瘦石樵家路，瑶草金光道院春。惭愧玉皇香案吏，阶前暂作扫花人。
哭故主人陈太师
李中（五代）

十年孤迹寄侯门，入室升堂忝厚恩。游遍春郊随茜旆，

饮残秋厚待金尊。车鱼郑重知难报，吐握周旋不可论。

长恸裴回逝川上，白杨萧飒又黄昏。
七门堰
彭汝砺（宋代）

古人材大心亦公，忧乐每与天下同。谋功虑事不草草，欲与天地为无穷。

我来舒城道三堰，行看利入东南遍。渔樵处处乐太平，稻粱岁岁收馀羡。

江淮旱涝相缀联，舒城独自为丰年。人知今日乐其土，不知古人为尔天。

二刘未必真奇伟，谋虑及民乃如此。俗儒文多实已亡，洋洋大论言羲皇。

心欲为功害辄胜，医庸未足平膏肓。纷纷予亦何为者，爱古伤今空涕洒。

题诗倚立寄西风，不知材力非骚雅。
久旱得雨
项安世（宋代）

不羡二十四考中书令，不羡万八千户冠军侯，
千羡万羡朝来雨。黄金白璧尚可求，
去年大熟市无米。官船载使资他州，
千艘万舰日夜去。今年天旱始知尤，
高田已逐黄埃花，湖田五月种未投。
岂无飞车卷湖水，十日南风吹绝流。
城郭村原百万口，性命顷刻难为留。
如人奄奄气欲断，尚有微息出入三寸喉。
天公亦有万金药，刀圭一试沉疴瘳。
蔽藏赤日云晻晻，呼吸凉气风修修。
雨声未落人已快，便有生意还梧楸。
夜深稍稍到竹屋，晓起涓涓行瓦沟。
但看病草泫流血，想见羸秧新举头。
儿童亦知一雨好，牵衣挽胫宽人愁。
早禾已死不可救，晚禾未出犹堪收。
天公有意怜赤子，愿雨三日无少休。
古断肠曲三十首 其十九
周端臣（宋代）

金风几日老庭莎，经下窗棂换碧纱。天气已凉人尚远，晚妆羞戴丽秋花。
题张雨森画屏十景 其十 篷窗对雪
弘历（清代）

寒溪冻不流，风雪夜维舟。树老归鸦冷，更长倦仆愁。

湖山随寂寞，天地共沉浮。疑是瞿硎子，萧然被鹿裘。
鹊桥仙（赠蛰子沙道昭）
陈楠（宋代）

红莲含蕊，露珠凝碧，飞落华池滴滴。运归金鼎唤丁公，炼得似、一枚朱橘。

三花喷火，五云拥月，上有金胎神室。洞房云雨正春风，十个月、胎仙了毕。
答刘克猷子壮
顾景星（明代）

七稔吴阊别，风尘望杳茫。飞腾何迅速，仿佛料行藏。

故友多林壑，高名独庙廊。余书石作室，君草玉为堂。

几緉思还著，双鱼寄莫忘。寻仙终五岳，志士各津梁。
尚节亭记
刘伯温（明代）

古人植卉木而有取义焉者，岂徒为玩好而已。故兰取其芳，谖草取其忘忧，莲取其出污而不染。不特卉木也，佩以玉，环以象，坐右之器以欹；或以之比德而自励，或以之惩志而自警，进德修业，于是乎有裨焉。

会稽黄中立，好植竹，取其节也，故为亭竹间，而名之曰“尚节之亭”，以为读书游艺之所，澹乎无营乎外之心也。予观而喜之。

夫竹之为物，柔体而虚中，婉婉焉而不为风雨摧折者，以其有节也。至于涉寒暑，蒙霜雪，而柯不改，叶不易，色苍苍而不变，有似乎临大节而不可夺之君子。信乎，有诸中，形于外，为能践其形也。然则以节言竹，复何以尚之哉！

世衰道微，能以节立身者鲜矣。中立抱材未用，而早以节立志，是诚有大过人者，吾又安得不喜之哉！

夫节之时义，大易备矣；无庸外而求也。草木之节，实枝叶之所生，气之所聚，筋脉所凑。故得其中和，则畅茂条达，而为美植；反之，则为瞒为液，为瘿肿，为樛屈，而以害其生矣。是故春夏秋冬之分至，谓之节；节者，阴阳寒暑转移之机也。人道有变，其节乃见；节也者，人之所难处也，于是乎有中焉。故让国，大节也，在泰伯则是，在季子则非；守死，大节也，在子思则宜，在曾子则过。必有义焉，不可胶也。择之不精，处之不当，则不为畅茂条达，而为瞒液、瘿肿、樛屈矣，不亦远哉？

传曰：“行前定则不困。”平居而讲之，他日处之裕如也。然则中立之取诸竹以名其亭，而又与吾徒游，岂苟然哉()？
围棋
叶颙（元代）

黑白未分时，其中一著奇。已空生死见，宁堕战争危。

持重机常速，争先计或迟。捐微存大勇，勍敌尽吾归。
游圭峰
刘鸣世（明代）

风急残钟断，山遥古寺微。正堪松树下，卧看晚云飞。

击石试新茗，弹棋掩竹扉。斜阳烟火绝，鸟道一僧归。
和罗巨济山居十咏 其九
杨万里（宋代）

且爱灯檠短，宁论剑铗长。芝兰照春紫，编简著人香。

贺监聊吴语，昌黎岂楚狂。豹文元炳蔚，未信雾能藏。
满江红 开元斗室落成，玄览真人命名得?
张雨（元代）

笑向桃花，又一番、玄都春色。彷佛记、主家阴洞，不多陈迹。竹里棋枰憎乌污，林间鹤语无人识。怪东风、迟暮却归来，庞眉客。沟水涨，云充斥。环堵隘，花狼藉。似石鱼湖小，酒船宽窄。庭下已生书带草，旁人错认扬雄宅。问青天、明月落谁家，无心得。
寄题王才臣南山隐居六首·松庵
魏了翁（宋代）

受命独也正，岿然十八公。
人独匪正命，胡然不如松。
唐太宗
金朋说（宋代）

唐世闺门少谨严，三纲浊乱有由然。
晋阳挟父私宫妾，巢刺王妃不可言。
辛亥二月望祭斋公因游甘园
朱继芳（宋代）

海棠阴下小徘徊，屐齿深深一径苔。
忽听铜钲花外近，园丁说是主人来。
醉翁操 怀素书圣母帖宋拓本
吴湖帆（清代）

灵踪。如虹。云峰。渺难穷。谁同。丹霞洞天仙台崇。日华初照陵洞。

鸾驾空。一笑步苍穹。挈两鬟、羽衣以从。

素师记妙，元祐镌工。雁题旧字，尤喜贞珉未砻。翩有时而惊鸿。

矫有时而游龙。神光离合中。停匀藏棱锋。此意溯张风。

遇知差幸颜鲁公。
绣溪秋晚二首 其一
周紫芝（宋代）

羁客三年别，风裘九月寒。暮鸦啼日落，红叶坠霜乾。

地接淮山远，天浮楚服宽。须江无父老，旧事说曹瞒。
和刘侍郎入隆唐观
杨炯（唐代）

福地阴阳合，仙都日月开。山川临四险，城树隐三台。

伏槛排云出，飞轩绕涧回。参差凌倒影，潇洒轶浮埃。

百果珠为实，群峰锦作苔。悬萝暗疑雾，瀑布响成雷。

方士烧丹液，真人泛玉杯。还如问桃水，更似得蓬莱。

汉帝求仙日，相如作赋才。自然金石奏，何必上天台。
岘山
刘震（清代）

当涂典午事纷纭，西蜀山川付暮云。
我到岘山无泪洒，秋风曾拜卧龙坟。
寄永嘉王侍郎
刘克庄（宋代）

珍重西清老，书来访薜萝。
为邦应好在，作佛竟如何。
花押常衙少，柑香静坐多。
闻公须尚黑，未害小婆娑。
请缘老住持象耳山有诗次韵
晁公溯（宋代）

朦胧两眼著玄花，认取空中起灭华。
我是官曹老庞蕴，终无瞎棒与盲枷。
閒居作长庆体兼劝诸少年 其二
区大相（明代）

闻道先朝卿相家，方袍革履衬乌纱。不知此事何时变，昨日仙裳出看花。
檗斋出示愚山先生秋林读易卷子敬题
全祖望（清代）

敬亭山色九秋寒，中有仙人独弄丸。一代风流零落尽，剩馀无恙旧林峦。
吴兴元夕
张先（宋代）

朱屋雕屏展，红筵绣箔遮。
傍云灯作斗，近树彩成花。
风月胜千灯，笙歌如一家。
人丛妨过马，天色误啼鸦。
铜漏春声换，银潢晓影斜。
楼前山未卸，火气烘朝霞。
圆峤
程公许（宋代）

群峰最高处，一席如镜平。
烟霞敞松牖，风月棲茅楹。
仙姑紫绮裘，飞步白玉京。
挥手一长啸，四海风法
将至花马池王参将郊迎设食
齐之鸾（明代）

岗岚回合日光斜，毳幕金罍坐剥瓜。
蔬径润含终伏雨，禾田青覆去年沙。
虏庭北徙边烽少，宾雁南飞朔气加。
驿使只今劳战马，两池愁听损盐花。
送李学士河东转运
梅尧臣（宋代）

重持使者节，北上太行行。
未注螭头笔，来賙塞下兵。
朱轓邦伯螭，黄绶县官迎。
腊雪临关密，宵烽出堠明。
山川壮汾晋，戎马说幽并。
此地多才俊，其人不易轻。
金陵凤凰台置酒
李白（唐代）

置酒延落景，金陵凤凰台。
长波写万古，心与云俱开。
借问往昔时，凤凰为谁来。
凤凰去已久，正当今日回。
明君越羲轩，天老坐三台。
豪士无所用，弹弦醉金罍。
东风吹山花，安可不尽杯？
六帝没幽草，深宫冥绿苔。
置酒勿复道，歌钟但相催。
次韵皇子建王题明远楼
王十朋（宋代）

百尺崇珠邸，恩隆地更亲。壮侔巢凤阁，危切饮牛津。

眼净全无碍，心明自不尘。登高宜暇日，为善及良辰。

炳焕瞻宸画，沉潜味道真。书中端得趣，笔下已如神。

语带江山好，名随栋宇新。应怜天下士，蜗舍不容身。
雁荡秋风
刘泰（明代）

碧波凉冷雁来天，又报秋风一信传。淅淅绿彫初脆柳，萧萧红谢巳残莲。

飘飏牧竖投村笛，断送渔郎入浦船。多少江湖倦游客，鲈鱼莼菜忆归田。
病目作近体诗五首
晁说之（宋代）

沉沉何处有春柔，目极无垠风雨秋。
底事须登七尺剑，要当自掖千金裘。
图书虽满愧黄绢，桃李纵开嘲白头。
事与愿违宜泯泯，愿违於事更悠悠。
览古感时偶成十古律 其九
王世贞（明代）

朝事不入耳，入恐滞眉端。君子自为敌，小人能即安。

牛李横角抵，洛蜀竞崩湍。未必深山内，闻歌行路难。
解组自乐
詹体仁（宋代）

去日春蚕吐素丝，归来黄麦看金衣。
沙鸥不入鸳鸿侣，依旧沧浪绕钓矶。
次韵元卿二首
陈造（宋代）

笑携佳句又冲寒，政用消忧觞咏间。
酒贱粗能留子醉，食贫未暇惨予颜。
搜诗杜老方须药，强项萧生且抱关。
旧约偶耕犹念否，霜林雪竹正斓斑。
代柴公照寅长送新立太仓州佥判
王缜（明代）

鱼书新赐出龙楼，新简奇才新建州。到手功名须璧立，关心民社岂身谋。

机鸣镇海千家杼，稻熟平江万井秋。民俗不殊风土好，看君摩翮振前修。
瑞鹤仙·见兰枯菊悴
杨无咎（宋代）

见兰枯菊悴。□寂寞，天与春风来至。梅梢弄晴蕊。似於人，装点来分和气。吴头楚尾。听民谣、欢声鼎沸。总扶携□手，嬉游鼓腹，顿忘愁悴。谁比。承流宣化，问俗观风，一时双美。笙歌宴启。交酬献，尽沈醉。□□□，行看宸庭同拜，归向天街并辔。对西湖把酒，应须共谈旧治。
谯令以眎堰绝色见示次其韵
李流谦（宋代）

疲氓糠覈自能肥，一个何曾吏扣扉。
凤指翠梧求友集，蝗无绿野蔽天飞。
偈颂三十八首
释如净（宋代）

檐声不断前旬雨，电影还连后夜雷。
麦怕水侵秧怕冷，蚕桑犹夜暖来催。
众生没在苦，苍生良可哀。
咄，杲日当空慧眼开。
摄任丘令张君琴府以东坡雪浪石铭属题
吴汝纶（清代）

至人发兴真卓诡，以画喻石石喻水。埋盆激水写离堆，坐揽岷峨五千里。

岷峨到眼归不得，海上石芝行可食。鹤峰雪流舞阶砌，高斋法供无消息。

阎浮一沤身一叶，嗟石与人谁主客，奇章平泉真大惑。

不见北齐冢中石，去入谁家作阶墄。张侯也是好事人，藏此纸本如奇珍。

岂会东坡思两孙，意亦故山聊心存。平山堂下君家园，树石幽好泉娟娟。

何时宦成归林泉，百株石林对洼尊，仇池九华安足论。
泊下黄溪
梅尧臣（宋代）

黄溪晚来泊，得见田家微。
刺艇斜阳下，耕洲载来归。
牛鸣向窂犊，犬喜入人衣。
复有返樵者，檐枯翘雉肥。
偈颂一百零二首 其二十五
释绍昙（宋代）

憎金以黄，谤沉无香。达磨不会，历魏游梁。更有不识好恶底，齐腰立雪，寄食穷乡，巴峡闻猿空断肠。
送超禅人归省亲
释心月（宋代）

参玄曾未造玄微，肯学新丰十不归。
归举清凉答佛话，教娘知有祖师机。
红娘子 绯桃
龚翔麟（清代）

千叶繁花映。几个疏篁静。不傍妆楼，不临书幌，只依苔径。

似旧家、姊妹隔江来，恰双双相并。

惯似残霞凝。未怯春风冷。才踏流莺，又飞山鹧，一枝难定。

试移根、曲水小桥边，伴湔衣人影。
田家 其七
华岳（宋代）

画眉无墨把灯烧，岂识宫妆与翠翘。
堪笑东风也相谑，暗牵裙带缠人腰。
偕赵逢吉避暑石头城日暮余归逢吉留宿山中次日寄逢吉并长老圭白岩
萨都剌（元代）

竹下一僧坐，城头独客还。星河下平地，风露满空山。

犬吠松林外，灯明石壁间。故人借禅榻，心共白云閒。
曝日
周邦彦（宋代）

冬曦如村酿，奇温止须臾。
行行正须此，恋恋忽已无。
送雷御史希颜罢官南归
陈规（宋代）

五事前陈志拂劘，屹如砥柱阅颓波。一麾共惜延年去，三黜何伤柳季和。

连蹇仕途如我老，激昂衰俗在君多。扁舟南去知难恋，万顷烟波一钓蓑。
临川陪太守许公井山祈雨书黄华姑祠
释德洪（宋代）

临川富山水，井山最深幽。愧我今日来，自非清散游。

试问井中今，吾行汝知不。高秋嗜酣卧，此计非良谋。

晚稻已及穗，一雨足可收。曷不跃而起，霈然泻南州。

要看贤使君，放衙拥黄紬。
海棠七首 其七
刘克庄（宋代）

地行臣耄矣，稽首告天公。藉草千场醉，留花十日红。
吴中兵乱海上征援感事赋怀因寄元美 其一
宗臣（明代）

世变忽如此，天心那可知。蛟螭江欲裂，戎地马堪支。

当日销金甲，斯人遂赤眉。群奴把芦管，应向阖闾吹。
沁园春·大疏归来
李曾伯（宋代）

大疏归来，小阮适闲，喜同此时。问垂孤历载，几番遥祝，举觞华旦，相会良希。颂以松椿，酌之椒柏，预卜明年百事宜。春犹浅，趁雪晴梅放，且和新诗。

公虽厌直兰闱。如正色朝端当宁知。看大廷诸老，争推前席，吾家五祖，自有传衣。暖律初回，要津立上，卿相时来皆可为。祈公寿，与东君不老，南极齐辉。
孙祖佑解元世友堂
叶适（宋代）

雀寻屋角穿，燕绕帘栊窥。
共贺新宇就，生物欣有依。
含德厚乃祖，义完嗟利隳。
最怜常熟令，椟韫不尽施。
温恭化群从，逊悌流深规。
一丝必同袍，粒黍无异炊。
感零天上露，润浃园中葵。
鱼蟹虽芳鲜，不如此菜肥。
凉风送佳音，桂林自生枝。
借子赤霄羽，登君文石墀。
朴斲吁已勤，砻密审所宜。
谅为前峰近，长映客星垂。
效后村髓
陆文圭（元代）

十载村居学养恬，未忘习气有人嫌。
课僮薙草心先快，且仆移人力尚兼。
不分鸟鸦啼锦树，绝怜紫燕傍茅檐。
路逢野老亲相间，新岁凶穰要豫占。
怀季栗
陈洪绶（明代）

若耶溪头鲁太史，乌帽白栏钓秋水。面朋面友生不喜，挥杯劝秋破屋底。

磨碣之宫穷鬼止，奴仆隶之得无死。齑粥一杯课儿子，就我移家万山里。

赠我藏书娱暮齿，为我竖义抉精髓。令我老学有端委，吾怀此老五十矣。

我同季老皆老耳。
忆昨
陆游（宋代）

入蜀还吴迹已陈，兰亭道上又逢春。
诸君试取吾诗看，何异前身与後身？
寄宋仲珩三首 其二
郑瑽（唐代）

种梧待鸾凤，鸾凤不来宿。梧生日夜长，岁华如飞镞。

凉风一夕厉，露叶消初绿。岂乏爨下音，摧残比众木。

我愿裁为琴，寄君清商曲。
和杨子聪答圣俞月夜见寄
欧阳修（宋代）

秋露蔼已繁，迢迢星汉回。
皎洁庭际月，流光依井苔。
有客爱凉景，幽轩为君开。
所思不可极，但慰清风来。
偈二十七首
释守净（宋代）

大兄杜口毗耶，小兄掩室摩竭。
恰好和我三人，大家证龟作鳖。
小弟艎南游近书来
李群玉（唐代）

湘南客帆稀，游子寡消息。经时停尺素，望尽云边翼。

笑言频梦寐，独立想容色。落景无来人，修江入天白。

停停倚门念，瑟瑟风雨夕。何处泊扁舟，迢递湍波侧。

秋归旧窗竹，永夜一凄寂。吟尔鶺鴒篇，中宵慰相忆。
过滹沱河
陈孚（元代）

钲鼓连天战血红，存亡只寄寸冰中。凭谁剪取鳞鳞碧，画作云台第一功。
双林益老养直之后入都见朝贵觅诗
姜特立（宋代）

正平有诗孙，苏氏代不管。
来传大士印，去说宰官法。
霜令方清高，行色待明发。
蚤赋归来篇，莫负碧云合。
偈十首
释慧晖（宋代）

外罢诸缘绝言语，内无喘息合幽玄。
心如墙壁忘功处，以入道源空劫前。
上巳日
吴融（唐代）

本学多情刘武威，寻花傍水看春晖。

无端遇著伤心事，赢得凄凉索漠归。
谨和老人明朝中春二首
洪咨夔（宋代）

淡黄深碧上春衫，无限春怀岂易谭。
随手去来拈放一，到头得易暮朝三。
日烘花气通玄牝，雨洗山光涨蔚蓝。
熟听五更晴哢好，不须多恨罢朝参。
浣溪沙 挂席洪湖口占此解示王澹渊顾荃士
张祥河（清代）

弥望洪湖接浊流。甚时牢固坏堤修。人家床脚系轻舟。

海若呼风来飒飒，天吴骑浪去悠悠。举杯同洗一天愁。
晚立池上
赵希迈（宋代）

身与沙鸥一样闲，每来池上独凭阑。
药苗得雨侵苔绿，楮实逢秋似荔丹。
酒欠好怀狂饮少，诗因多病苦思难。
虚廊日晚人稀到，风约晴蜓泊钓竿。
昨探梅冒寒伏枕病起闻花巳开尚苦雨阻因成长句
张镃（宋代）

小园春事果如何，分数梅花最占多。贪看满梢初的皪，病妨连占绕婆娑。

鸠声唤雨风还至，鹤骨栖愁梦独过。艳阵香天翻霁色，明早𢬵取醉颜酡。
缘识
宋太宗（宋代）

精详语议四门开，舒惨阳和意外裁。
远见风尘思往事，无穷日月去还来。
乐耶指趣归三体，周旋道理遍九垓。
贤圣人天常法则，卿云岭上白皑皑。
田家
杨颜（唐代）

小园足生事，寻胜日倾壶。莳蔬利于鬻，才青摘已无。

四邻依野竹，日夕采其枯。田家心适时，春色遍桑榆。
送笋与经臣
许景衡（宋代）

短短犀簪尚带泥，重重书卷已参差。题诗分赠君应笑，何似东坡喷饭时。
雨中采石菖蒲
毛滂（宋代）

小雨蒙茸湿槿花，卧云鸡犬是谁家。
老人为指青崖路，童子能寻碧玉芽。
送傅安道郎中将漕七闽二首
杨万里（宋代）

把酒春如许，论诗夜未央。
相逢便金石，何必试冰霜。
离合知难免，愁思自不忘。
他年一茅屋，公肯访荒凉？
春雨
寇准（宋代）

散乱萦花坞，空蒙暗柳堤。
望回肠已断，何处更莺啼。
郴江百咏 其五十八 醽醁泉
阮阅（宋代）

玉为曲糵石为垆，万榼千壶汲未枯。山下家家有醇酒，酿时皆用此泉无。
槐阴堂为沈开府赋
沈鍊（明代）

幕府近西墉，双槐夹院丛。槛垂浮叶外，帘捲落花中。

舞处犹笼月，歌边不碍风。一樽从共饮，能折九边冲。
禅人写真求赞
释正觉（宋代）

白云之身，寒月之心。
性灵麋鹿，气韵山林。
不堕两头兮匪明匪暗，全超三际兮谁古谁今。
十六日盱眙度山趋河上桥
孙衣言（清代）

昨朝湖外望，远黛一眉弯。今日山边度，重冈百折间。

修篁纷碧绿，浅水细回环。处处门前犊，为农羡汝间。
和云门行持长老十二
刘一止（宋代）

虚堂怖鬼鼠窸窣，床上门牛由蚁窟。将军见虎箭羽没，兔起鹘蚁不待咄。

初心学道如龙头，习疑玩久蛇尾收。云门倒跨一木马，追风相羊踏九州。

诸贤巧思生棘猴，碧鸡谈辨不肯休。烦师放出紫湖狗，骑猪南穿声喧啾。
思江南筍蕨
姚勉（宋代）

先生亟去理山斋，筍蕨春甜味正佳。
一夜东风催变绿，筍吹成竹蕨成柴。
颂古五十三首 其四
释文礼（宋代）

贤圣中来不杀生，其家子母自团圆。阴阳造化初无迹，春在花枝特地妍。
偶访吉甫画三蝇壁间吉甫有诗次韵
倪涛（宋代）

何人刻猕猴，老眼觑荆棘。不如丹青手，快意风雨疾。

我穷坐诗豪，九鼎扛笔力。偶然一点污，著纸生羽翼。

千言走蚍蜉，宁为寸纸逼。还当写君诗，什袭同藏羃。
题桃源图
朱彦昌（明代）

当时秦鹿走中原，天下纷纷孰可论。黔首已沾新雨露，白云犹可旧乾坤。

水流花谢长三月，犬吠鸡鸣自一村。我昔荆湖询往事，茫茫烟浪几黄昏。
忆昔二首
刘克庄（宋代）

忆惜金鞭观玉台，当年并驾尽龙騋。
恰逢居易投诗去，又报奇龙袖贽来。
病谢交游空感旧，老无气力尚怜才。
孟阳残锦都能几，莫为诸君更剪裁。
浪吟
于石（宋代）

十载驱驰翰墨场，翩翩霞佩高颉颃。
赋窥贾马搜班扬，诗崇晋汉卑齐梁。
斯文未丧道未亡，欲寻坠绪何茫茫。
萧骚裋褐凄风霜，匣中蛟龙吼干将。
男儿有志行四方，安用把笔工文章。
掀髯长啸挽大荒，残烟落日尘沙黄。
纷纷蚁穴争侯王，邯郸一梦炊黄粱。
断鹤续凫谁短长，世间万事俱亡羊。
何如长歌归故乡，古松流水绕石床。
浊酒一壶琴一张，卧听孺子歌沧浪。
送故人归蜀
韩翃（唐代）

一骑西南远，翩翩入剑门。客衣筒布润，山舍荔枝繁。

古庙祠金马，春江带白鼋。自应成旅逸，爱客有王孙。
出城
李复（宋代）

今日何日我心伤，出门下马走东冈。
东冈路高人迹断，独立矫首望八荒。
长空澹澹地莽莽，停云黯淡山凄苍。
回薄浩劫何渺茫，冥默销沉寂无光。
矜雄挟诈争强梁，百年在世如风狂。
变化俯仰旋销亡，一丘已有万骨殭。
旧骨未朽新骨藏，丘垅累累争相望。
万事意欲一概量，齎志愤死世更长。
九月穷秋天欲霜，悲风烈烈吹我裳。
哀鸿求群鸣且翔，原野具腓草木黄。
百川东驰但汤汤，安得曦车挂扶桑。
高持北斗{左奭右斗}洒浆，美人对坐举瑶觞，
与我笑歌忧弭忘。
劝农道场山
王炎（宋代）

练日遵诏条，行春劝耕事。
拥旆有传呼，据鞍小驰鹜。
儿童竞聚观，父老欢来诣。
松径度坡陀，莲宫得清閟。
必行非遨游，所职在抚字。
示之浅易语，论以丁宁意。
扶杖既言归，解衣聊少憇。
山中无俗情，物外有幽趣。
僧閒众所羡，农困吾甚愧。
不敢饱登临，肩舆一山去。
读素问十六首 其十六
方回（元代）

三品别贵贱，四制定奇偶。主病则用之，上药或弗取。

得士寒畯可，量才世胄否。豕苓鸡壅言，吾亦闻庄叟。
谢傅监仓
陈宓（宋代）

昔年常侍紫枢仙，风骨森然在眼前。
一览十行俱默诵，三更残卷尚朱笺。
诗书自古称难继，衣钵于今信有传。
每拜名章唯自愧，思悭莫和短篇长。
师廷珍以诗见惠因用其韵
晁公溯（宋代）

苍苔半蚀蔡邕碑，今日中郎有女归。
莫怪昏昏暗丘垄，浮云泪湿不能飞。
赠黄大行还京师
何瑭（明代）

煌煌使节下神京，又见归旌傍晓行。山斗空悬今日意，将迎无复少年情。

叮咛稷契烦调护，疏懒巢由赖治平。凤阁龙楼天咫尺，紫垣翘首暮云横。
寄致政杜相国
宋庠（宋代）

多年零雨咏公归，得谢高怀与世违。
池凤何尝嗟见夺，冥鸿终不更低飞。
寿觞应举三朋酒，师衮閒抛一品衣。
我亦摧颓踰耳顺，异时惇史托馀辉。
荅朝士
贺知章（唐代）

钑镂银盘盛蛤蜊，镜湖莼菜乱如丝。
乡曲近来佳此味，遮渠不道是吴儿。
赠耿纯叔秘校二令侄
释道潜（宋代）

高门知积庆，堂上有诸郎。礼乐非童子，诗书见义方。

经营羞弱羽，腾踏羡飞黄。富贵由勤苦，五车安可忘。
青霞西亭
蒲寿宬（宋代）

长松被薜荔，怪石生烟霞。
檐牙木杪见，上有山人家。
挽罗庆元
刘克庄（宋代）

昔与先君子，同时宰建溪。
晚看康乐凤，亦割武城鸡。
幼嗣莱妻立，新阡乐令遗。
伤心埋玉早，□□远难携。
次韵湛老菖蒲二首 其二
饶节（宋代）

永辞寒涧密，来作宝坊幽。著脚非危石，退身曾急流。

江芦强刚愎，野蔓太优柔。会有仙人食，王公未敢羞。
风月吟
邵雍（宋代）

凉风无限清，良月无限明。
清明不我舍，长能成欢情。
终朝三褫辱，昼日三接荣。
荣辱我不预，何复能有惊。
春行南村
胡圭（宋代）

鸟语知春晨，晨起行阡陌。
雨晴气已变，崖涧岚犹积。
杂花林际明，新水田中白。
时逢耦耕人，问我将何适。
应制赏花
寇准（宋代）

上苑经春雨，宸游属盛时。
花光笼宝槛，柳色暗龙池。
潋滟雕觞满，融和暖日迟。
共歌成至乐，千载摇声诗。
乌毁燕巢
梅尧臣（宋代）

堂间两胡燕，哺雏衔百虫。
老鸦亦养子，偷雏燕巢中。
燕巢忽堕地，六七皆命穷。
赤身无羽翼，肠断彼雌雄。
来往徒鸣声，安得置室宫。
我闵楼篓籔，俄已强雨风。
从今更生卵，不若受女娀。
銮驾避狄岁寄别韩云卿
钱起（唐代）

白发壮心死，愁看国步移。关山惨无色，亲爱忽惊离。

影绝龙分剑，声哀鸟恋枝。茫茫云海外，相忆不相知。
秋日古兰花十首
方回（元代）

纫兰为佩楚忠臣，直道从来不屈身。
为报拖金鸣玉者，如君多是折腰人。
咏雪
郭印（宋代）

上天连日拥愁云，晓起联翩瑞色新。
入麦未多三日雨，著梅先报万家春。
兴来赖有乘舟客，喜极宁为闭户人。
安得梁王相命赋，兔园避席少逡巡。
雷万春墓
范成大（宋代）

九陨元身不陨名，言言千载气如生。
欲知忠信行蛮貊，过墓胡儿下马行。
驱车复驱车
孙一元（明代）

驱车复驱车，起拂车上露。
愿作车后尘，逐君车轮去。
喜迁莺
晏殊（宋代）

烛飘花，香掩烬，中夜酒初醒。画楼残点两三声。窗外月胧明。

晓帘垂，惊鹊去。好梦不知何处。南园春色已归来。庭树有寒梅。
杂咏下 菱湾
洪适（宋代）

食芹知献君，嗜芰不忘亲。大节全忠孝，劳心思古人。
自和前诗邻舟皆盐商
戴复古（宋代）

总被利名役，机心欲算沙。
舟行阻风色，客梦负年华。
洲渚四五曲，渔樵八九家。
江村无限好，满眼是芦花。
杂咏一百首·童乌
刘克庄（宋代）

击蒙凿帝窍，躐等尊玄经。
混沌死七日，童乌夭九龄。
颜鲁公祠堂诗
李廌（宋代）

朅来游汝海，初识鲁公真。
盛德宜蒙祀，英姿俨若神。
典刑虽异代，勋绩在蒸民。
忆昔艰难际，生逢历数屯。
羯胡来蓟漠，戎马度咸秦。
河朔皆朝虏，平原独挺身。
蜡书通帝所，羽檄论邦邻。
许国心无二，孤军气复振。
弟兄同义烈，生死剧酸辛。
已怪酬庸薄，那闻左降频。
江湖销岁月，省闼牾经纶。
相国心多忌，军容愤复伸。
同朝缘妒媢，啖贼俾邅迍。
辄堕奸邪计，刚期跋扈驯。
咥凶令履尾，纳谏为婴鳞。
假手虽云智，挤贤太不仁。
茹毡苏武馁，决氈蔺生嗔。
误问长安使，宁为叛将宾。
一时全大节，千古仰清尘。
缅想神如在，推迁迹已陈。
谋谟存汗简，字画遍苍珉。
论世吾求友，之人德可亲。
讵云黄壤隔，犹胜白头新。
端欲希忠义，常期齿缙绅。
今虽逄圣旦，止愿作良臣。
惟冀尊王室，宁思秉国钧。
傥令冠獬廌，犹可画麒麟。
古寺今如昔，泉扃夜不晨。
何人同李翰，纪事比张巡。
感慨瞻遗像，潸然泪满巾。
朝中措·游丝千万暖风柔
黎廷瑞（宋代）

游丝千万暖风柔，只系得春愁。恨杀啼莺句引，孤他语燕攀留。纵然留住，香红吹尽，春也堪羞。去去不堪回首，斜阳一点西楼。
重到钱唐
鲍輗（宋代）

生死双飞正可怜，若为白发上征船。
未应分手江南去，更有春光七十年。
新年杂兴十首 其九
李光（宋代）

佳节无人共一尊，荧荧灯火雨昏昏。凭谁与唤烟霞伴，直上罗浮看上元。
夜宿黄河
汪梦斗（宋代）

轻舟自挽上危滩，不见黄河古水津。天上三更下弦月，梦中万里异乡魂。

苦无浊酒浇劳役，喜有清飙濯暑袢。晓起掀篷明望眼，蹇驴载鹊过前村。
过郑东平王墓
林占梅（清代）

一旅抗王师，东瀛首建基。衣冠存故国，韬略慑东夷。

大海长鲸杳，荒坟石马欹。云礽犹建节，圣代有恩施。
过太子庵
万廷苪（清代）

湖光十里长芙蕖，一片清风似雨余。绿竹可怜高士宅，青山难得好僧居。

阮公歌哭来歧路，张俭飘零到草庐。风景何堪人去后，灞桥容我再骑驴。
答江山何伦柴惟道徐贤三生问自然之说
湛若水（明代）

客来问自然，本体已见前。本体何面目？见之亦至难。

至难有至易，忘助两无间。两在故不测，而乃疑于天。
满江红 代家大人题苏刑部寒山奉使卷子
龚自珍（清代）

草白云黄，壁立起，塞山青陡。谁貌取、书生骨相，健儿身手。

地拱龙兴犄角壮，时清鹭斥消烽久。仗征人，笛里叫春回，歌杨柳。

飞鸿去，泥踪旧。奇文在，佳儿守。问摩挲三五，龙泉在否。

我亦高秋三扈跸，穹庐落日鞭丝骤。对西风，挂起北征图，沾双袖。
九日登高
张耒（宋代）

黄梨丹柿已催寒，一月西风积雨干。
绀滑秋天称行草，却凭秋雁作挥翰。
句 其三
欧阳修（宋代）

最好花常最后开。
扬州慢 舟泊广陵，用白石道人原韵赋感
易顺鼎（清代）

远树髡烟，冻沟胶雪，过江第一邮程。叹隋家万柳，总未返春青。

想前度红桥战火，玉箫低哭，月也愁兵。让秋坟、诗鬼年年，来唱芜城。

竹西响寂，只黄昏吹角还惊。甚镜国居鹦，脂天过马，冷换柔情。

大业繁华影子，如萤绿，堕水无声。怕樊川重到，珠帘旧路都生。
争臣论
韩愈（唐代）

或问谏议大夫阳城于愈，可以为有道之士乎哉?学广而闻多，不求闻于人也。行古人之道，居于晋之鄙。晋之鄙人，熏其德而善良者几千人。大臣闻而荐之，天子以为谏议大夫。人皆以为华，阳子不色喜。居于位五年矣，视其德，如在野，彼岂以富贵移易其心哉？

愈应之曰：是《易》所谓恒其德贞，而夫子凶者也。恶得为有道之士乎哉?在《易·蛊》之“上九”云：“不事王侯，高尚其事。”《蹇》之“六二”则曰：“王臣蹇蹇，匪躬之故。”夫亦以所居之时不一，而所蹈之德不同也。若《蛊》之“上九”，居无用之地，而致匪躬之节；以《蹇》之“六二”，在王臣之位，而高不事之心，则冒进之患生，旷官之刺兴。志不可则，而尤不终无也。今阳子在位，不为不久矣；闻天下之得失，不为不熟矣；天子待之，不为不加矣。而未尝一言及于政。视政之得失，若越人视秦人之肥瘠，忽焉不加喜戚于其心。问其官，则曰谏议也；问其禄，则曰下大夫之秩秩也；问其政，则曰我不知也。有道之士，固如是乎哉?且吾闻之：有官守者，不得其职则去；有言责者，不得其言则去。今阳子以为得其言乎哉?得其言而不言，与不得其言而不去，无一可者也。阳子将为禄仕乎?古之人有云：“仕不为贫，而有时乎为贫。”谓禄仕者也。宜乎辞尊而居卑，辞富而居贫，若抱关击柝者可也。盖孔子尝为委吏矣，尝为乘田矣，亦不敢旷其职，必曰“会计当而已矣”，必曰“牛羊遂而已矣”。若阳子之秩禄，不为卑且贫，章章明矣，而如此，其可乎哉?

或曰：否，非若此也。夫阳子恶讪上者，恶为人臣招其君之过而以为名者。故虽谏且议，使人不得而知焉。《书》曰：“尔有嘉谟嘉猷，则人告尔后于内，尔乃顺之于外，曰：斯谟斯猷，惟我后之德”若阳子之用心，亦若此者。愈应之曰：若阳子之用心如此，滋所谓惑者矣。入则谏其君，出不使人知者，大臣宰相者之事，非阳子之所宜行也。夫阳子，本以布衣隐于蓬蒿之下，主上嘉其行谊，擢在此位，官以谏为名，诚宜有以奉其职，使四方后代，知朝廷有直言骨鲠之臣，天子有不僭赏、从谏如流之美。庶岩穴之士，闻而慕之，束带结发，愿进于阙下，而伸其辞说，致吾君于尧舜，熙鸿号于无穷也。若《书》所谓，则大臣宰相之事，非阳子之所宜行也。且阳子之心，将使君人者恶闻其过乎?是启之也。

或曰：阳子之不求闻而人闻之，不求用而君用之。不得已而起。守其道而不变，何子过之深也?愈曰：自古圣人贤士，皆非有求于闻用也。闵其时之不平，人之不义，得其道不敢独善其身，而必以兼济天下也。孜孜矻矻，死而后已。故禹过家门不入，孔席不暇暖，而墨突不得黔。彼二圣一贤者，岂不知自安佚之为乐哉？诚畏天命而悲人穷也。夫天授人以贤圣才能，岂使自有余而已，诚欲以补其不足者也。耳目之于身也，耳司闻而目司见，听其是非，视其险易，然后身得安焉。圣贤者，时人之耳目也；时人者，圣贤之身也。且阳子之不贤，则将役于贤以奉其上矣；若果贤，则固畏天命而闵人穷也。恶得以自暇逸乎哉?

或曰：吾闻君子不欲加诸人，而恶讦以为直者。若吾子之论，直则直矣，无乃伤于德而费于辞乎?好尽言以招人过，国武子之所以见杀于齐也，吾子其亦闻乎?愈曰：君子居其位，则思死其官。未得位，则思修其辞以明其道。我将以明道也，非以为直而加入也。且国武子不能得善人，而好尽言于乱国，是以见杀。《传》曰：“惟善人能受尽言。”谓其闻而能改之也。子告我曰：“阳子可以为有道之士也。”今虽不能及已，阳子将不得为善人乎哉?
听颖师弹琴
韩愈（唐代）

昵昵儿女语，恩怨相尔汝。
划然变轩昂，勇士赴敌场。
浮云柳絮无根蒂，天地阔远随飞扬。
喧啾百鸟群，忽见孤凤皇。(凤皇 一作 凤凰）
跻攀分寸不可上，失势一落千丈强。
嗟余有两耳，未省听丝篁。
自闻颖师弹，起坐在一旁。
推手遽止之，湿衣泪滂滂。
颖乎尔诚能，无以冰炭置我肠！
幽怀十二首 其十
冯山（宋代）

鸷禽出东海，矫翮与天邻。初从网罗误，遂与韝臂亲。

一肉恋主意，击搏岂为身。飞飞山间雉，耿介不可驯。
吴鼓吹曲十二曲 其十二 玄化
佚名（魏晋）

玄化象以天。陛下圣真。张皇纲。率道以安民。惠泽宣流而云布。

上下睦亲。君臣酣宴乐。激发弦歌扬妙新。修文筹庙胜。

须时备驾巡洛津。康哉泰。四海欢忻。越与三五邻。
马诗二十三首·其十九
李贺（唐代）

萧寺驮经马，元从竺国来。
空知有善相，不解走章台。
游虎丘次仲举韵
陈谦（元代）

虎丘虎踞仍龙蟠，出郭先见翠巑岏。
金玉黄炉灰劫远，旃檀古巑风雨寒。
僧来引绠动春涧，人醉拂花眠石坛。
为语金坡王学士，巨然曾画此山看。
碧溪
顾璘（明代）

落落高梧阴，俯瞰寒流碧。
微云过疏雨，秋容淡无迹。
鱼游绿藻晴，鸟下青芜夕。
兴至每垂纶，歌罢还岸帻。
渔父两三人，时来共争席。
芍药
郑云林（宋代）

与春相识亦多年，今岁春胡不到园。
一任阶前无芍药，免教蜂蝶两争喧。
武林山十咏·龙泓洞
梅询（宋代）

矫矫渊下龙，潜神在灵府。
云卧虽有时，泥沙可长处。
阴崖寒气腥，峭壁烟痕古。
瓶中梅
陈与义（宋代）

明窗净棐几，玉立耿无邻。
红绿两重衿，殷勤满面春。
曾为庾岭客，本是洛阳人。
老我何颜貌，东风处处新。
辞郑员外入关
杜荀鹤（唐代）

男儿三十尚蹉跎，未遂青云一桂科。在客易为销岁月，

到家难住似经过。帆飞楚国风涛润，马度蓝关雨雪多。

长把行藏信天道，不知天道竟如何。
寄梅圣俞
欧阳修（宋代）

青山四顾乱无涯，鸡犬萧条数百家。
楚俗岁时多杂鬼，蛮乡言语不通华。
绕城江急舟难泊，当县山高日易斜。
击鼓踏歌成夜市，遨龟卜雨趁烧畲。
丛林白昼飞妖鸟，庭砌非时见异花。
惟有山川为胜绝，寄人堪作画图夸。
汴京纪事二十首 其十八
刘子翚（宋代）

仓黄禁陌夜飞戈，南去人稀北去多。自古胡沙埋皓齿，不堪重唱蓬蓬歌。
偈十首 其八
释慧晖（宋代）

定林只履，天台楖𣗖。鈯斧住山，横担镔铁。独有云床老胡僧，徒见夜中天上月。

目前无极分外心，少室花容是妙诀。
惜分飞（吴氏馆寄内童氏）
陈著（宋代）

筑垒愁城书一纸。雁雁儿将不起。好去西风里。到家分付眉颦底。

落日阑干羞独倚。十里江山万里。容易成憔悴。惟归来是归来是。
怀胡怡斋府教
丁高林（清代）

未得多时别，无时不念君。
池深春草雨，天远暮山云。
去雁情千里，残蝉思十分。
不知明月夜，曾复望乡枌。
十月二十八夜至此怅然继和
苏泂（宋代）

病马犹依枥，饥鸿更著行。
深宵风雨后，万里道途长。
骨立难看镜，愁来怕举觞。
少年轻聚散，曾笑客思乡。
寄倪云林
陈汝言（明代）

高人只在南湖住，未踏扁舟往见之。
诗到每惊陶谢句，别来空负范张期。
花明晓日啼黄鸟，谷暖春风长紫芝。
此日幽居想无事，水光山色满帘幔
雪中呈范景仁侍郎
苏辙（宋代）

羁游亦何乐，幸此贤主人。
东斋暖且深，高眠不知晨。
开门惊照曜，舞雪方缤纷。
繁云覆庭庑，落势一何匀。
霏霺本无着，积叠巧相因。
万类忽同色，九衢净无尘。
园林开组练，观阙堆琼珉。
虫书散鸟足，缟带翻车轮。
远游浩千里，欲出迷四邻。
谁言助春农，亦善欺客贫。
赖我古君子，高谈吐阳春。
方当庇华屋，岂忧无束薪。
题汪水云诗卷十首
胡斗南（宋代）

箧里新诗意不传，飘蓬白发地行仙。
江南江北都看了，更往西湖一百年。
宪使储布哈守楚元帅余阙守舒 其三
吴当（元代）

庐岳层层耸碧空，仙岩佛塔白云通。几多楼阁青红地，尽在寒烟野蔓中。
庆行俭初度并赠礼闱校文之行 其二
杨士奇（明代）

高门奕奕县东西，文献杨王自昔齐。当代飞腾联玉署，半生华宠共金闺。

风霜樗散惭空老，霄汉鹏抟望不迷。未许明时慕丘壑，须将旱岁作云霓。
戊早年七夕五绝
张秉（宋代）

香阶宝砌静无尘，摇指星河再拜人。
若把离情今夕说，世间生死最伤神。
战国策·魏策三(节选)
刘向（两汉）

张仪为秦连横，说赵（武）王曰：“弊邑秦王使臣敢献书于大王御史。大王收率天下以摈秦，秦兵不敢出函谷关十五年矣。大王之威，行于天下山东。弊邑恐惧慑伏，缮甲厉兵，饰车骑，习驰射，力田积粟，守四封之内，愁居慑处，不敢动摇，唯大王有意督过之也。今秦以大王之力，西举巴蜀，并汉中，东收两周而西迁九鼎，守白马之津。秦虽辟远，然而心忿悄含怒之日久矣。今寡君有敝甲钝兵，军于渑池，愿渡河逾漳，据番吾，迎战邯郸之下。愿以甲子之日合战，以正殷纣之事。敬使臣先以闻于左右。”

“凡大王之所信以为从者，恃苏秦之计。荧惑诸侯，以是为非，以非为是。欲反覆齐国而不能，自令车裂于齐之市。夫天下之不可一亦明矣。今楚与秦为昆弟之国，而韩、魏称为东蕃之臣，齐献鱼盐之地，此断赵之右臂也。夫断右臂而求与人斗，失其党而孤居，求欲无危，岂可得哉？今秦发三将军，一军塞午道，告齐使兴师渡清河，军于邯郸之东；一军军于成皋，驱韩、魏而军于河外；一军军于渑池。约曰：‘四国为一以攻赵，破赵而四分其地。’是故不敢匿意隐情，先以闻于左右。臣窃为大王计，莫如与秦遇于渑池，面相见而身相结也。臣请案兵无攻，愿大王之定计。”

赵王曰：“先王之时，奉阳君相，专权擅势，蔽晦先王，独断官事。寡人宫居，属于师傅，不能与国谋。先王弃群臣，寡人年少，奉祠祭之日浅，私心固窃疑焉。以为一从不事秦，非国之长利也。乃且愿变心易虑，剖地谢前过以事秦。方将约车趋行，而适闻使者之明诏。”于是乃以车三百乘入朝绳池，割河间以事秦。
和单令简园梨花四绝
胡寅（宋代）

梅花如梦李成尘，却伴酴醿过晚春。
未要烘晴千树白，且看带雨一枝新。
长相思·苹满溪
欧阳修（宋代）

苹满溪
柳绕堤
相送行人溪水西
回时陇月低
烟霏霏
风凄凄
重倚朱门听马嘶
寒鸥相对飞
忆江南 其二
范安澜（宋代）

江南忆，夜静铁花厓。一缕苍烟封短薄，三更明月冷经台。

歌吹上上来。
谒京口张守
刘过（宋代）

未识诸人名已侯，一麾应此滞徐州。
谁知安石恐未免，欲借寇君何可留。
遗爱与山同北固，平生作计岂东周。
上方已听尚书履，声在星辰最上头。
窥园
贺振能（清代）

幽林无半亩，栖托十年还。世事愁多故，人间惜暂闲。

栽花存净土，选石忆深山。小阁陈编在，秋深且闭关。
次韵李子京宋城道中诗三首 其二
葛胜仲（宋代）

通涂了无畏，清世足章程。击壤民风乐，持衡国势平。

米盐丰道路，桴鼓静寰瀛。佳气葱葱近，心随过鸟轻。
铜陵执热书怀十首，时苦旱 其四
邓云霄（明代）

回思童稚岁，转忆舞雩凉。散发夏终日，持竿水一方。

长为冠带束，辄苦应酬忙。内热非关暑，无何有是乡。
金陵杂兴二百首一百四十九
苏泂（宋代）

南台北榭隔飞烟，绿水朱桥思渺然。
月下闲来看箕斗，傍人指点似神仙。
小云山房与祇庵长老夜话
了禅（清代）

金镫一盏傍维摩，此夕欢迎老丈过。初地烟霞知己少，五更风雨落花多。

江山如画诗难续，医药逢缘病可瘥。我是黄梅门下客，敢将衣钵问如何。
予到官甫二阅岁顿觉老态日增因赋二绝 其二
黄仲昭（明代）

忆别乡园岁两徂，当年玄发尚盈颅。故人久别重相见，尽说今吾非故吾。
惜花 其二
李经垓（清代）

落花飞满衣，似有留人意。何处无情风，依然吹落地。
颂古四首
释道昌（宋代）

惯行私路，乍赴公筵。
幞头脚短，腰带夸圆。
不是伴郎来劝酒，误他年少觅青毡。
集唐六绝送骆见羲广文归延津 其五 李涉
林熙春（明代）

一片孤城万仞山，全家远过九龙滩。
孤舟一夜东归客，犹得浮生半日闲。
正一真人
姚元之（清代）

宽衣大袖来青冥，手持一纸书黄灵。云是正一真人之法曹，绿章封事奏帝庭。

邓马元帅开九阍，下情一一天为听。真人之权吁若是，千妖万怪不敢肆。

昨者东邻村，有妖乱捉人，昼伏不出夜恣行。攫取帛与财，鱼肉老与婴。

土神无如何，愁苦不得明。真人尔为天帝之耳目，何不直陈帝所使，得寝其皮食其肉。

群丑闻风皆窜伏，岂惟东村普天之福。
宫词 其五十七
赵佶（宋代）

苑西廊畔碧沟长，修竹森森绿影凉。戏掷水毬争远近，流星一点耀波光。
嵩山十志十首·樾馆
卢鸿一（唐代）

紫岩隈兮青谿侧，云松烟茑兮千古色。芳靃蘼兮荫蒙茏，
幽人千馆兮在其中。靃蘼蒙茏兮开樾馆，
卧风霄兮坐霞旦。粤有宾兮时戾止，樵苏不爨兮清谈已，
永岁终朝兮常若此。
怀陈会斌职方
周子显（明代）

萧萧衰鬓泣行踪，世难为儒此日逢。羌笛月明悲甲胄，羽旄风动起蛇龙。

空怜梦绕渔阳驿，几见碑悬立马峰。倚剑辕门看壮士，有谁投笔觅侯封。
曲径和字绿
张埙（清代）

碧篁遮曲径，习隐可年年。适意即为道，斋心亦类禅。

芦深人语寂，花密磬声传。渺渺山禽下，飞来破暝烟。
句
何颉之（宋代）

秋水因君话河伯，接篱持酒对山公。
二月道中效赵章泉体四首
包恢（宋代）

踯躅红花何实用，牡丹名品只虚奇。
看今春晚方艰食，何似充饥有蕨萁。
春日移居六首 其四
周晖（明代）

垂柳绿依依，烟萝护竹扉。酒醒双燕语，病起乱花飞。

绣涩芙蓉剑，轻便薜荔衣。转因贫与懒，渐觉昔年非。
怀林绍先三首 其二
俞德邻（宋代）

岁岁苦担簦，飘然云水僧。星霜变玄鸟，天地有青蝇。

留滞慵僮仆，怀归畏友朋。求田端有暇，谁复问陈登。
抱子卿弟长儿赋得鸣皋鹤志喜
李承芳（明代）

流憩仙筇昼景迟，庭阶怡盼箨龙儿。莺声娇弄春蹊暗，蛟影夷延秋水疑。

桂出一枝山更媚，蒲成九节石应奇。而翁易授精微旨，汝伯诗为远大期。
国公诸世子邀登镇海楼次韵
释今无（明代）

层楼高峙镇南天，此会如逢阆苑仙。海国乐闻閒暇日，山僧登记太平年。

关河带砺皇图壮，冰雪文章世子贤。呼吸自应通帝座，彩云飞到碧窗前。
赠郑季洪季洪屡以诗文见示
王洋（宋代）

近无邻曲杂尘氛，远有声名海内闻。
白雪两眉谁顾我，青铜三百拟邀君。
波涛人笔潮千尺，义勇横胸士六军。
早辨林间茅一把，与君分坐看晴云。
吾雏
白居易（唐代）

吾雏字阿罗，阿罗才七龄。嗟吾不才子，怜尔无弟兄。

抚养虽骄騃，性识颇聪明。学母画眉样，效吾咏诗声。

我齿今欲堕，汝齿昨始生。我头发尽落，汝顶髻初成。

老幼不相待，父衰汝孩婴。缅想古人心，慈爱亦不轻。

蔡邕念文姬，于公叹缇萦。敢求得汝力，但未忘父情。
庐山杂咏·天池
陈文蔚（宋代）

朝登天池峰，暮酌天池水。
一枕僧榻清，钟磬半空里。
平生此名山，籍籍满吾耳。
乘兴作远游，杖策自不已。
行行到绝顶，尘世知隔几。
云烟出其下，渺视犹万里。
山川与人物，往往尽蒙被。
始疑翻雪涛，混同一彭蠡。
顷刻开一罅，初见山逦迤。
仿佛人世界，未可详目指。
山中为予言，此地去天咫。
风雨晦冥候，与世殊不似。
霖潦方下作，山头旋磨议。
云深此埋屋，山下乃不尔。
历验予所言，其言亦非诡。
未必隔仙凡，高深实殊轨。
初夜现佛灯，数星林末起。
如萤复如炬，或明亦或上。
昔闻颇甚怪，今见乃如此。
寄语登山人，仍须细穷理。
九月见梅花
梅尧臣（宋代）

江南风土暖，九月见梅花。
远客思边草，孤根暗碛沙。
何曾逢寄驿，空自听吹笳。
今日樽前胜，其如秋鬓华。
代上时相生辰
陈棣（宋代）

春光先向陇梅归，正值崧神降岳时。
孕秀直疑天地相，输忠唯许冕旒知。
八珍锡燕宫厨送，百两传宣使驿驰。
盛事逖闻千载后，鲁公彩服效儿嬉。
独树堂散怀
元祚（清代）

得失吾何有，荣枯事尽删。神常游物外，名恐落人间。

流水一声游，夕阳数点山。闲身倚枯树，伫看鸟飞还。

棕竹新添杖，扶来步步安。浑如得老友，从此共盘桓。

天地孤身在，冰霜白发寒。一编写情性，只可自家看。
夏日
吕祖谦（宋代）

阶前水乐元无谱，檐外风琴不用弦。
待唤青奴与黄嬭，为君极意作今年。
庄器之贤良居镜湖上作吾亦爱吾庐六诗见寄因次韵述桂隐事报之兼呈同志 其五
张镃（宋代）

吾亦爱吾庐，精舍出其右。南山祝吾君，身自乐畎亩。

福田非住相，初不藉耕耨。众生睹善法，政合远奔走。

谁知在家僧，特木断荤酒。更有一般呆，望南看北斗。
梵天观雨
朱熹（宋代）

持身乏古节，寸禄久栖迟。暂寄灵山寺，空吟招隐诗。

读书清磬外，看雨暮钟时。渐喜凉秋近，沧洲去有期。
再经西禅寺二绝句 其二
华镇（宋代）

三时五度到西禅，春雪秋风暑湿天。试问经窗长宴坐，何如尘路走终年。
次韵春日即事六首
洪皓（宋代）

暮春百卉未舒红，尽日寻芳逆晚风。
谁道倦游鞍马上，且投佳句锦囊中。
答欧阳通直以予年八十见寄
韩维（宋代）

人生七十古云稀，况复行年又十期。奕世未尝欺暗室，全身又喜遇明时。

消磨旧业凭黄卷，断送馀光近玉卮。佳句祝延诚厚意，不忘交戒是吾师。
春居即事
薛能（唐代）

云密露晨晖，西园独掩扉。雨新临断火，春冷著单衣。

榆荚奔风健，兰芽负土肥。交亲不是变，自作寄书稀。
沁园春·道曰五行
李道纯（元代）

道曰五行，释曰五服，儒曰五常。矧仁义礼智，信为根本，金木水火，土在中央。白虎青龙，玄龟朱雀，皆自句陈主张。天数五，人精神魂魄，意属中黄。乾坤二五全彰。会三五、归元妙莫量。火三南方，东三成五，北玄真一，西四同乡。五土中宫，合为三五，三五混融阴返阳。通玄士，把铅银砂汞，炼作金刚。
偈颂一百三十六首
释惟一（宋代）

我与黄面老汉，有千古不忘之恨，
甚欲烂槌一顿。今日因甚放过，
老不以筋力为能。
咏梅
范楷（宋代）

开遍南枝又北枝，春风消息不嫌迟。
平生自抱冰为骨，莫待趋炎附热时。
自南山归口占上王阁老 其一
周麟之（宋代）

湖上清游乐有馀，玉山未倒不须扶。后堂深处无人到，尚许鸱夷托后车。
杂述 其四
汪师韩（清代）

所居近积水，夏溽冬尚濡。家人苦阴翳，竞欲新其居。

湫隘疾易生，爽垲病岂无。不见旧侨人，廿载何乐胥。

曷观东邻僧，土木宁安躯。敝庐在南中，较此尤拘墟。

退守缩屋贫，来年我归欤。
入奏行，赠西山检察使窦侍御
杜甫（唐代）

窦侍御，骥之子，凤之雏。年未三十忠义俱，骨鲠绝代无。

炯如一段清冰出万壑，置在迎风寒露之玉壶。

蔗浆归厨金碗冻，洗涤烦热足以宁君躯。

政用疏通合典则，戚联豪贵耽文儒。兵革未息人未苏，

天子亦念西南隅。吐蕃凭陵气颇粗，窦氏检察应时须。

运粮绳桥壮士喜，斩木火井穷猿呼。八州刺史思一战，

三城守边却可图。此行入奏计未小，密奉圣旨恩宜殊。

绣衣春当霄汉立，彩服日向庭闱趋。省郎京尹必俯拾，

江花未落还成都。江花未落还成都，肯访浣花老翁无。

为君酤酒满眼酤，与奴白饭马青刍。
岚光台
张守（宋代）

云山屹长空，烟水湛深渌。筑台万象表，领略在吾目。

凝岚翠欲流，烟光炯堪掬。尽洗缨上尘，长照杯中醁。
丰年
邓雅（元代）

豳风世已远，王业今复隆。岂敢辞艰难，治本当力农。

维时降甘雨，我稼已芃芃。一稔定可期，未私乃先公。

公家毕租税，祭祀亦已供。饮酒日为乐，不知年岁终。
玉梅令·石湖家自制此声
姜夔（宋代）

石湖家自制此声，未有语实之，命予作。石湖宅南，隔河
有圃曰苑村，梅开雪落，竹院深静，而石湖畏寒不出，故
戏及之。
疏疏雪片，散入溪南苑。
春寒锁、旧家亭馆。
有玉梅几树，背立怨东风，
高花未吐，暗香已远。
公来领略，梅花能劝，
花长好、愿公更健。
便揉春为酒，翦雪作新诗，
拚一日、绕花千转。
禅人并化主写真求赞 其九十二
释正觉（宋代）

木石形骸，冰雪肝胆。一点妙难名，十方机未感。寒林摇落兮谁捋老虎之须，沧海潮乾兮谁探老骊之颔。

默默湛存，昭昭元鉴。发用也连乾断坤，缘应也明离暗坎。
意行
艾性夫（元代）

意行行到野人家，门带清溪石径斜。
落日轻烟山可画，短篱颓径菊能花。
归迟悮客频敲竹，坐久劳人再煮茶。
那得宽閒无点事，日搔短发问桑麻。
崇山
沈辽（宋代）

少小讽二典，已知崇山遥。朅来澧川溪，乃更识岧峣。

始咏皇国盛，土宇包前朝。荒徼抚民社，置官颁教条。

顿惊羁旅迹，舟车任飘飘。中吴五千里，冲涉信已辽。

使人重增念，郁结自无聊。何当奋归棹，江汉水迢迢。
寓叹
陆游（宋代）

剑外归耕梦不通，公车上疏路何从？有心求缩地万里，无羽可朝天九重。
狂诵新诗驱疟鬼，醉吹横笛舞神龙。
明当采药玉霄去，他日君看冰雪容。
寿濮翁七十以翁子部将张云翼请也
王世贞（明代）

将军剑术世稀有，出匣风霜吼晴昼。十年不试成地仙，有髯绝群继其后。

智何必挂阴符口，贵何必悬金印肘。健何必搴狼头纛，猛何必取虎牙首。

试登铃阁看浮云，欲指沧溟变春酒。我有一言聊戏翁，更二十载鹰扬否。
地震
张元荣（清代）

震灾从古几回观，危险今难一枕安。昔日疮痍犹待复，者番摇动愈雕残。

浮屠广做犹虚幻，赈恤施行幸勿宽。任是肝肠同铁石，也应泪洒与心酸。
赠采访使合门穆舍人
王禹偁（宋代）

经略十三州，东南帝不忧。
二年辞玉砌，几夜梦珠旒。
旌旆虽假适，江山是胜游。
风谣随处采，民瘼尽心求。
报国机钤密，供吟景象幽。
煮茶溪畔寺，望月海边楼。
步武思龙尾，琴书在鷁舟。
听泉调玉轸，拂石试银钩。
古画多收买，新诗寡和詶。
酒醒闻瀑响，睡起见潮头。
奉使时将久，归朝礼必优。
一麾先出守，万户待封侯。
遇主当宜贵，遗材亦合收。
此身居下位，无路画良筹。
已悔田园废，堪惊鬓发秋。
凭谁念寒苦，祗自拟归休。
僻甚陶元亮，贫过鲁仲由。
品题殊不滥，清浊肯同流。
复命期三接，陈诗说四愁。
荐雄如有便，还解杀身酬。
偈颂六十八首 其六十八
释法薰（宋代）

采药与用药，相逢一会家。杀人活人不眨眼，白玉无瑕却有瑕。
芙蓉
熊瑞（宋代）

青鸾庭馆翠重重，雉扇娉娉雍万红。
把似牡丹酣富贵，洛阳今是几秋风。
寄延平史君马德大天骥二首
王迈（宋代）

君正青春我鬓丝，春闱旧梦是耶非。
九方皋马分明瘦，百里奚牛自在肥。
欲去寻盟谈缱绻，又愁钩党起几微。
乘车载笠俱随分，怀美人兮心奋飞。
虞山石梅独眺
潘俊（清代）

曲径绿阴浓，虞山秀几重。玩花常枕石，听鸟独依松。

涧水半湾静，溪云一角慵。好留名士迹，日日此扶筇。
追和晦庵先生十梅韵
艾性夫（元代）

贞姿抱冰雪，粲粲楚江滨。
照水淡寒影，寄人生远春。
论俗十二首
刘子翚（宋代）

故园丧乱余，归来复何有。
邻人虽喜在，忧悴成老叟。
为言寇来时，白刃穿田亩。
惊忙不知路，夜踏人尸走。
屋庐成飞烟，囊橐无暇取。
匹夫快恩仇，王法谁为守。
艰难历冬夏，迁徙遍林薮。
深虞逻寇知，儿啼扼其口。
树皮为衣裳，树根作粮糗。
还家生理尽，黑瘦面如狗。
语翁翁勿悲，祸福较长久。
东家红巾郎，长大好身手。
荒荒战场中，头白骨先朽。
咏玉
韦应物（唐代）

乾坤有精物，至宝无文章。
雕琢为世器，真性一朝伤。
论邻人
陆游（宋代）

相攻本出忿与疑，能不终讼固已奇。
讼端可窒君试思，岁时邻里相谐嬉。
偶作 其二
顾永年（清代）

曾罹钩党自书名，国士知深一死轻。有罪敢逃犹苟活，受恩不报总虚生。

山妻椎髻亲晨突，病仆扶犁事早耕。相劝閤门勤力作，含哺鼓腹乐升平。
寓怀
温庭筠（唐代）

诚足不顾得，妄矜徒有言。语斯谅未尽，隐显何悠然。

洵彼都邑盛，眷惟车马喧。自期尊客卿，非意干王孙。

衔知有贞爵，处实非厚颜。苟无海岱气，奚取壶浆恩。

唯丝南山杨，适我松菊香。鹏鹍诚未忆，谁谓凌风翔。
初春纪事
陆游（宋代）

经冬少雨雪，所至苦水涸。
园蔬叶多蠹，山步船半阁。
入春一再雨，喜气满墟落。
又闻湖边路，已破小桃萼。
一尊傥可携，父子自酬酢。
归田二首 其一
陈圭（明代）

岭外温和二月赊，东皇助巧染精华。清风吹遍池中水，化日烘开野外花。

酒旆斜悬三五市，笑颜可敌百千家。升平处处歌尧德，解绶归来日未斜。
送汪水云入湘
吴仁杰（宋代）

碧水波翻海亦摧，奋身鳌背护蓬莱。
忍随天上红云散，却驭关中紫气回。
天道有常须变化，元关无钥任敲推。
携琴更拜苍梧野，□想南薰入调来。
寿广东陶漕
徐泳（唐代）

句激西江万丈流，此心端欲赋归休。
时时只把诗囊锦，换得萧骚两鬓秋。
长安感事呈卢纶
李端（唐代）

十五事文翰，大儿轻孔融。长裾游邸第，笑傲五侯中。

谏猎一朝寝，论边素未工。蹉跎潘鬓至，蹭蹬阮途穷。

贷布怜宁与，无金命未通。王陵固似戆，郭最遂非雄。

敛板辞群彦，回车访老农。咏诗怀洛下，送客忆山东。

沈病魂神浊，清斋思虑空。羸将卫玠比，冷共邺侯同。

草舍才遮雨，荆窗不碍风。梨教通子守，酒是远师供。

扪虱欣时泰，迎猫达岁丰。原门唯有席，井饮但加葱。

少壮矜齐德，高年觉宋聋。寓书先论懒，读易反求蒙。

昔慕能鸣雁，今怜半死桐。秉心犹似矢，搔首忽如蓬。

赤叶翻藤架，黄花盖菊丛。聊将呈匠伯，今已学愚公。
高师鲁以诗求鹤膝杖且有诗坛寻盟之语戏次其
陈棣（宋代）

荣枯宠辱尽强名，老去无堪只自惊。
尤物端能乱人意，粗官安能有诗情。
暂凭竹杖聊相谑，敢对金樽略放行。
果向诗坛寻旧约，心如江水不须盟。
初入京寓天界西阁对辛夷花怀徐七记室
高启（明代）

去年寺里开辛夷，君来忆我曾题诗。
今年我来君已去，思君还对花开时。
欲寻花下君行迹，日暮空庭古苔碧。
殷勤把酒问花枝，看过春风几行客？
初抵贵州
罗衔炳（清代）

塘上钲声隔岭闻，黔山积翠楚山分。马头倒挂千岩月，虎落斜穿万树云。

九驿蛮烟丞相垒，五溪铜柱伏波军。丈夫莫取黄金印，愧煞当年卧少文。
偈颂一百零四首
释绍昙（宋代）

春日晴，春雨足，
玉龙怒喷泉悬崖瀑。花簇簇，
锦簇簇，满山桃李嫌粗俗。
休捏目，直饶伊向声色堆头。
密透里重尘，坐臣此行，
了无拘束。砒霜未是毒。
谢安大使儿遗白玉环
魏了翁（宋代）

宝刀切寒玉，解作环无端。
连蜷虹贯日，晶润晴生烟。
帝省岷嶓下，冠佩人閒閒。
乃饬坤之灵，效贡穷山渊。
不以也物效，以是期公还。
维公倡德意，地宝弗敢{左兀右刂}。
玉汝不汝瑕，来堕玻江前。
因思取予义，侨也辞韩宣。
落落竟弗合，合此微求旃。
服之报安所，我无青琅玕。
圭复以为谢，不践如斯环。
春愁曲二首 其一
曹文晦（元代）

春风吹愁花上来，美人花下银筝哀。去年花开共春燕，今日花开春梦远。

黄鹂紫燕感时鸣，亦既见止宁无情。只愁青春不长好，名花易落人易老。

一双胡蝶不知愁，东园花落西园游。
玩芳亭
邓肃（宋代）

蔓草芊芊迷旧圃，日号狐猩走鼯鼠。
世欲去之嗟未能，竭力米盐汗如雨。
先生人间第一流，目中万事无全牛。
害鸡已觉无多子，斩新亭柳作清游。
纷纷姚魏争黄紫，醉眼虽观心似水。
但搜佳景付吟魂，吐作新诗烂盈纸。
惭愧知音太史公，为榜佳名字画雄。
二公连茹归霄汉，此亭万古扬清风。
秋来益觉顽健时一出游意中甚适杂赋五字十首 其三
陆游（宋代）

原野无闲土，乡闾有老人。疾平行已健，秋晚醉差频。

啄黍黄鸡嫩，迎霜紫蟹新。百年元任运，一笑却关身。
旅舍书事
杨时（宋代）

懒拙乖时尚，支离与世殊。
馈浆惊御寇，避席愧阳居。
触事纷难解，忘形色易锄。
不须修混沌，机械本来无。
和郑府判秋闱行
杜范（宋代）

秋云黄，日月忙，登选才俊收词章。操觚搦翰换钟鼎，往往冰炭章中肠。

柯山多士称海内，勇气洗尽古战场。笑挥笔阵示整暇，洒洒胸中书传香。

此邦昔日龙头客，前后相辉九霄翮。山川孕秀不乏人，想已津津动颜色。

题舆左岳得儒英，行整速步趋天庭。金薤琳琅耀光彩，不学砌下寒蛩鸣。

盖世功名人共许，赤手欲搏南山虎。暂来秋院镇文场，坐使千袍同鼓舞。

我昔贫困如匡衡，邻灯夜照心峥嵘。区区薄宦亦谩尔，役役尘埃愧此生。

浅学幽深虽未烛，到耳独能辨丝竹。从今著意听文鸣，会使嘤嘤出幽谷。
送何君庸上赣石
黄庭坚（宋代）

腊梅开尽欲凋年，痛饮千江壁底眠。
江寒山瘦思亲友，归守平底二顷田。
西昌万户深篁竹，楚国无人知白玉。
欲附弦歌慰寂寥，弦断枯桐谁识曲。
樽前顾曲客姓周，学问东山继先流。
梅花恼人已落尽，真成何逊醉扬州。
我今颌底髭半白，背世□□学春秋。
此书百年锁蛛网，亦谓岁晚逢何休。
荀侯画谋取垂棘，之奇贪贤无处适。
大庾岭头烟雨中，万峰插天如剑直。
苦怀行李冰绕须，野店酒旗可试沽。
只今人才不易得，傥逢涤器试相如。
禅人并化主写真求赞
释正觉（宋代）

目瞳秋炯炯，颠发雪毵毵。
饭塞肚皮饱，茶湔舌颊甘。
龊家有彩，机前无堪。
白牯厘奴却知有，而今赢得放痴憨。
夜赴彭城
陈寿祺（清代）

马首接明月，苍茫何处村。荒山争乱石，微径走中原。

天划青徐小，云归梁楚昏。时平桴鼓息，烟火见彭门。
西江月（十二首）
张伯端（宋代）

妄想不须强灭，真如何必希求。本源自性佛齐修。迷悟岂拘先本。

悟则刹那成佛，迷则万劫沦流。若能一念契真修。灭尽恒沙罪垢。
琴堂曲为永清刘尹作
李延兴（元代）

琴堂清，文窗窈窕云霞明，七弦弹出太古意。光风绕郭流，春声满天地，泛羽浮宫荡和气。

惟侯之政廉而仁，敷鬯惠慈湔暴厉。惟公之心公而丕，擿发伏奸施恺悌。

视民如伤民德之生意，昭融一时写作琴中趣。堂上琴，音沉沉，玄猿抱月啼空林。

琴上弦，声渊渊，老蛟卧雨吟寒泉。有时拂轸青松边，白云飞来清可怜。

有时度曲香案侧，水沉郁郁飘晴烟。此琴不是相如之所蓄，此琴不是伯牙之所传。

乃是当时子贱古遗物，置之兹堂今几年。县庭无事简书静，抱琴危坐心悠然。

古风寥阔不可续，侯也直须为奏周诗三百篇。世虽久乏知音者，时复鼓之聊以陶吾天。

驰声海内永不朽，七闽山水万古增光妍。我欲学琴恨无缘，我欲买琴苦无钱。

山空月白琴响绝，把杯长啸天风前。
守居园池杂题·北园
文同（宋代）

春风有多少，尽入使君家。
当与那人乐，满园桃李花。
忆江南寄纯如五首 其三
苏轼（宋代）

人在画屏中住，客依明月边游。未卜柴桑旧宅，须乘五湖扁舟。
钟鼓山间久雨二绝
王之望（宋代）

山雨萧萧不肯住，天寒云愁光景昏。
桃李红白春风面，有恨无言空泪痕。
偈颂一一二首 其二十四
释清远（宋代）

世人尽道路行难，本分真金入火看。炼去炼来金体净，一槌打作玉栏干。
移居即事
吴惟信（宋代）

山移无复昔人贤，随分长安办一椽。扫室敢言天下志，闭门尽可雪中眠。

携瓶与客同沽酒，接绠过邻自汲泉。到此始知闲是福，居山未必似居廛。
九日陈士良宅玩菊次韵王洁斋菊有醉杨妃紫霞杯二种 其二
杨士奇（明代）

腻白轻红数十枝，半酣秋色倚东篱。谁知彭泽归来处，更似昭阳宴罢时。
摸鱼儿·竹洲西
陈著（宋代）

竹洲西、有人如玉，南柯一觉归早。青山绿水亭轩旧，犹有未荒花草。谁信道。又自爱湖光，买屋三间小。都无长好。但凤跃雄文，蝇书小楷，转老转奇妙。人间世，如许年高是少。浮生惟有闲好。回头翻讶磻溪叟，轻把一丝抛了。凉新到。记当日天香，露浴如今老。瑶卮寿晓。称酒到眉间，醺醺醉也，儿女满前笑。
过故人陈羽山居
戴叔伦（唐代）

向来携酒共追攀，此日看云独未还。不见山中人半载，

依然松未屋三间。峰攒仙境丹霞上，水绕渔矶绿玉湾。

却望夏洋怀二妙，满崖霜树晓斑斑。
凯还又宴王宣使乐语口号
李曾伯（宋代）

八年一柱屹长城，此老胸中百万兵。
有造於西棠播颂，穷荒之北草知名。
喧天笳鼓归时乐，揭日旗常旷世荣。
且为平山应少驻，莫辞酩酊尽欢情。
定风波（赏牡丹席上走笔）
曾觌（宋代）

上苑秾芳初雨晴。香风袅袅泛轩楹。犹记洛阳开小宴。娇面。粉光依约认倾城。

流落江南重此会。相对。金蕉蘸甲十分倾。怕见人间春更好。向道。如今老去尚多情。
晓枕
方回（元代）

春来何事客江城，欹枕怀人意屡惊。
遥夜欲明风雨止，老人无睡鼓钟清。
苦难辞酒真成病，强欲酬诗曲徇情。
竹密花浓归去好，万山深处听莺声。
四时白纻歌 秋白纻
沈约（南北朝）

白露欲凝草已黄。
金管玉柱响洞房。
双心一影俱回翔。
吐情寄洞洞莫忘。
翡翠羣飞飞不息。
愿在云间长比翼。
佩服瑶草驻容色。
舜日尧年欢无极。
恭和御制赐进士诗韵二首
袁说友（宋代）

尧言不数汉文章，漫说唐人万丈光。
百辟共知尊上指，群儒何止戴言扬。
丝纶甫幸来中禁，琬琰俄欣奏上方。
京邑小臣观盛事，愿输忠悃赞明康。
重赋章台
郑清之（宋代）

杨花满地飞蝴蝶，钗梁露湿罗衣怯。
脸痕玉涧拂红膏，颜色如花命如叶。
鲤鱼风起蒲叶香，莺啼燕舞春日长，
堕红残萼断君肠。悮逐浮萍转零落，
自古佳人多命薄。